คุณทองมา เศรษฐีภายใน 1 ชั่วอายุคน
หลายคนคงเคยได้ยินชื่อคุณทองมา วิจิตรพงศ์พันธุ์ เศรษฐีลำดับที่ 17 ของเมืองไทยที่เป็นเจ้าของบริษัทพฤกษา  แต่จะมีสักกี่คนที่รู้ว่าคุณทองมาเป็นเพียงลูกชายคนขายกระเพาะปลาที่เกือบจะจบแค่ ป.4
31 ม.ค. 2561

คุณทองมา เศรษฐีภายใน 1 ชั่วอายุคน / โดย ลงทุนแมน
หลายคนคงเคยได้ยินชื่อคุณทองมา วิจิตรพงศ์พันธุ์ เศรษฐีลำดับที่ 17 ของเมืองไทยที่เป็นเจ้าของบริษัทพฤกษา
แต่จะมีสักกี่คนที่รู้ว่าคุณทองมาเป็นเพียงลูกชายคนขายกระเพาะปลาที่เกือบจะจบแค่ ป.4
ทองมา วิจิตรพงศ์พันธุ์ เกิดเมื่อ 8 ก.ค. ปี พ.ศ. 2500 ที่จังหวัดชลบุรี เป็นบุตรคนที่ 5 จาก 7 พ่อมีอาชีพขายกระเพาะปลา ส่วนแม่ทำสวนผัก
ในช่วงวัยเด็กคุณทองมาได้มีโอกาสเรียนหนังสือถึงชั้นป.4 ก่อนที่จะต้องออกจากโรงเรียนมาทำงานเนื่องจากความยากจน โดยทำตั้งแต่เป็นลูกจ้างร้านบัดกรีทำรางระบายน้ำฝน และ ถังเก็บน้ำแข็ง ร้านยา และร้านทอง ตามลำดับ
ต่อมาคุณทองมานำเงินเก็บไปลงทุนกับสิ่งที่ทำให้ชีวิตของคุณทองมาเปลี่ยนแปลงไปตลอดกาล คือ การศึกษา
โดยคุณทองมาใช้เวลาหลังเลิกงานไปเรียนกวดวิชา และภาษาอังกฤษจนสามารถสอบเทียบวุฒิ ม.ศ.3 ได้สำเร็จ และเข้าศึกษาที่โรงเรียนเตรียมอุดมศึกษา ซึ่งในขณะนั้นเปิดสอนการศึกษาผู้ใหญ่ด้วย
หลังจากจบการศึกษาที่โรงเรียนเตรียมอุดมฯ คุณทองมาก็ตัดสินใจสอบเข้าคณะวิศวกรรมศาสตร์ จุฬาลงกรณ์มหาวิทยาลัย
สิ่งที่คุณทองมาคิดคือจะเอาเงินที่ไหนมาจ่ายค่าเทอม ดังนั้นคุณทองมาจึงต้องทำงานหลังเลิกเรียนจนถึง 3 ทุ่มทุกวัน เพื่อเป็นทุนการศึกษา
จนกระทั่งเข้าเรียนไปได้ 10 เดือน คุณทองมาสามารถเก็บเงินได้หมื่นกว่าบาท
ต่อมาคุณทองมาขอทุนได้ 2-3 ทุน จึงลาออกจากการทำงานเพื่อมาโฟกัสที่การเรียนอย่างเต็มที่
เมื่อเรียนจบคุณทองมาเป็นวิศวกรอยู่ 3-4 ปี ก่อนจะลาออกไปเปิดบริษัทรับเหมาเนื่องจากเกิดความคิดว่าเงินเดือนที่ได้นั้นพอเลี้ยงตัวเอง แต่คงไม่พอเลี้ยงครอบครัว
7 ปีผ่านไป จากบริษัทโนเนมได้มารับงานก่อสร้างที่ ดิ โอลด์ สยาม พลาซ่า มูลค่าโครงการ 230 ล้านบาท
แต่งานนั้นเป็นงานสุดท้ายก่อนที่คุณทองมาจะเลิกทำธุรกิจรับเหมา..
เนื่องจากคุณทองได้ไปฟังปาฐกถาของคุณ ชวน หลีกภัย อดีตนายกรัฐมนตรีเกี่ยวกับแนวโน้มที่อยู่อาศัยในบ้านระดับราคาไม่เกิน 6 แสนบาท หรือบ้านในตลาดล่างที่มีความต้องการของลูกค้าเป็นจำนวนมาก
ปี พ.ศ. 2536 คุณทองมาที่มองเห็นโอกาสในธุรกิจอสังหา ก่อตั้งบริษัทพฤกษา เรียลเอสเตท ด้วยทุนจดทะเบียน 50 ล้านบาท และนี่เองจึงเป็นจุดเริ่มต้นของพฤกษา
โครงการแรกของพฤกษาคือโครงการพฤกษาฯ 1 ที่ รังสิต คลอง 8 จ.ปทุมธานี ซึ่งเป็นโครงการบ้านทาวน์เฮ้าส์ 1 ชั้น จำนวน 1,000 หลัง ซึ่งขายหมดในเวลาหนึ่งเดือน
ถึงแม้จะไม่ได้กำไรมากนักเนื่องจากตั้งราคาต่ำเกินไป แต่ก็เป็นการตอกย้ำว่าตลาดบ้านระดับล่างนั้นมีความต้องการอยู่จริงๆ คุณทองมาจึงเดินหน้าลุยโครงการที่ 2 ต่อทันที
คุณทองมาค่อยๆขยับขยายบริษัทมาเรื่อยๆจนก้าวมาเป็นผู้นำในตลาดอสังหาริมทรัพย์
เหตุผลสำคัญที่ทำให้พฤกษามีวันนี้คือ “เทคโนโลยีPrecast” หรือที่หลายๆคนเรียกมันว่า บ้าน หรือคอนโดสำเร็จรูปนั่นเอง
ด้วยเทคโนโลยีนี้เองไม่ใช่แค่ช่วยลดเวลาในการก่อสร้างเท่านั้น แต่ยังสามารถลดต้นทุนการก่อสร้างได้อย่างมหาศาลอีกด้วย
ปัจจุบันพฤกษา เรียลเอสเตท อยู่ตรงไหนของตลาด และมีรายได้เท่าไร
ปี 2557 รายได้ 39,041 ล้านบาท กำไร 4,925 ล้านบาท
ปี 2558 รายได้ 42,386 ล้านบาท กำไร 5,539 ล้านบาท
ปี 2559 รายได้ 47,173 ล้านบาท กำไร 5,940 ล้านบาท
ตั้งแต่ปี 2557 พฤกษา คือผู้พัฒนาอสังหาริมทรัพย์ที่มีส่วนแบ่งมากที่สุดในตลาด
ซึ่งถึงแม้จะเป็นอย่างนั้น แต่ดูเหมือนพฤกษาจะไม่ได้นิ่งนอนใจเท่าไรนัก เพราะล่าสุดพฤกษา เรียลเอสเตท ได้เปลี่ยนชื่อเป็นพฤกษา โฮลดิ้ง แล้วเตรียมที่จะโดดลงมาเล่นในธุรกิจโรงพยาบาล
ประเด็นที่น่าสนใจคือ พฤกษามีกำไรต่อปีใกล้เคียงกับ BDMS หรือ เครือโรงพยาบาลกรุงเทพ ซึ่งเป็นเบอร์หนึ่งในธุรกิจโรงพยาบาล
สุดท้ายคงต้องรอดูกันว่าพฤกษาจะสามารถแข่งขันในธุรกิจโรงพยาบาลได้ดีขนาดไหน และตลาดจะประเมินมูลค่าบริษัทพฤกษาต่อไปอย่างไรในอนาคต
เรื่องนี้คงแสดงให้เห็นถึง คุณทองมาที่ขวนขวาย และพัฒนาตัวเองจนมีทุกวันนี้
โลกนี้ทุกอย่างเปลี่ยนแปลงได้ด้วยตัวเอง
ฐานะตอนเกิด ไม่ได้บ่งบอกถึงฐานะที่เราจะเป็นในตอนโต
แต่ไม่ใช่การนั่งอยู่เฉยๆแล้วจะได้ทุกอย่างที่ต้องการ
ความคิด การศึกษา การสังเกต วิสัยทัศน์ เทคโนโลยี การปรับตัว
คงเป็นเรื่องพวกนี้ที่ผสมกันทำให้คุณทองมา ประสบความสำเร็จเป็นเศรษฐีอันดับต้นๆของประเทศไทยได้ ภายใน 1 ชั่วอายุคน..
----------------------
<ad> คุณทองมาเคยขายกระเพาะปลา
แต่ถ้าสนใจ เครื่องหนังไทยปลากระเบน ดีไซน์หรู ทนทาน น้ำหนักเบา ราคาพิเศษถูกที่สุด คุณภาพเยี่ยม นำไปจำหน่ายต่อได้กำไรเพิ่ม เป็นรายได้พิเศษโดยไม่ต้องลงทุนซื้อ
ปัจจุบันโรงงานผลิตเครื่องหนังจากปลากระเบนมีน้อยมาก ชิ้นงานส่วนใหญ่จะส่งออกหรือขายให้ลูกค้าต่างชาติอย่างเดียว
ถ้าสนใจ คลิก
----------------------